CELEX: 32019D0709
Language: et
Date: 2019-05-06 00:00:00
Title: Komisjoni rakendusotsus (EL) 2019/709, 6. mai 2019, millega määratakse võrgu haldaja, kes vastutab ühtse Euroopa taeva lennuliikluse korraldamise (ATM) võrgu funktsioonide rakendamise eest (teatavaks tehtud numbri C(2019) 3228 all)

8.5.2019   
               
               
                  ET
               
               
                  Euroopa Liidu Teataja
               
               
                  L 120/27
               
            
         KOMISJONI RAKENDUSOTSUS (EL) 2019/709,
         6. mai 2019,
         millega määratakse võrgu haldaja, kes vastutab ühtse Euroopa taeva lennuliikluse korraldamise (ATM) võrgu funktsioonide rakendamise eest
         
            
               (teatavaks tehtud numbri C(2019) 3228 all)
            
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 551/2004 õhuruumi korraldamise ja kasutamise kohta ühtses Euroopa taevas (õhuruumi määrus), (1) eriti selle artikli 6 lõike 2 punkti b,
         pärast konsulteerimist ühtse taeva komiteega
         ning arvestades järgmist:
         
                     (1)
                  
                  
                     Määruse (EÜ) nr 551/2004 artikli 6 lõike 6 kohaselt on liikmesriigid usaldanud Eurocontrolile lennuliiklusvoo juhtimise ülesande lennuliiklusvoo juhtimise kesküksuse (Central Flow Management Unit, CFMU) kaudu.
                  
               
                     (2)
                  
                  
                     Komisjon määras oma 7. juuli 2011. aasta otsusega K(2011) 4130 (lõplik) Eurocontroli võrgu haldajaks, kes täidab ajavahemikus juuli 2011 kuni detsember 2019 ülesandeid, mis on vajalikud ühtse Euroopa taeva lennuliikluse korraldamise võrgu funktsioonide rakendamiseks.
                  
               
                     (3)
                  
                  
                     Komisjon kontrollis korrapäraselt, kui tõhusalt Eurocontrol aastatel 2011–2016 neid ülesandeid täitis. Komisjon järeldas, et Eurocontrol tegi seda viisil, mis on operatiivsest seisukohast rahuldav.
                  
               
                     (4)
                  
                  
                     Komisjon vaatas 2017. aastal läbi lennuliikluse korraldamise võrgu funktsioonide juhtimissüsteemi, rahastamiskorra, kulubaasi ja -tõhususe aspektid ning jõudis järeldusele, et võrgu haldajal peaks olema suurem juhtimisalane autonoomia. Eurocontroli peadirektor andis võrgu haldusdirektorile, kes täidab võrgu haldaja ülesandeid Eurocontrolis, sellise autonoomia 1. novembri 2017. aasta otsusega nr XI/91 (2017) (2).
                  
               
                     (5)
                  
                  
                     Samuti jõudis komisjon järeldusele, et lennuliikluse korraldamise võrgu funktsioone tuleks täita (kulu)tõhusamalt kui aastatel 2011–2016, eelkõige vältides topelttööd, nii et liikmesriikidel kuluks nende ülesannete täitmiseks varasemast vähem või vähemalt mitte rohkem rahalisi vahendeid ja inimressursse.
                  
               
                     (6)
                  
                  
                     Kuna Eurocontroli kui võrgu haldaja tegevuse kulutõhususele anti komisjoni rakendusmääruse (EL) nr 390/2013 (3) artiklis 8 sätestatud tulemuslikkuse kava esimese ja teise võrdlusperioodi jooksul üldiselt positiivne hinnang, ning arvestades vajadust tagada järjepidevus lennuliikluse korraldamise võrgu funktsioonide rakendamisel, kutsus komisjon 17. juulil 2018 Eurocontroli üles esitama ettepaneku. Komisjon palus, et Eurocontrol täpsustaks, kas tal on piisavalt tahet ja suutlikkust olla taas määratud võrgu haldajaks, võttes arvesse määruse (EÜ) nr 551/2004 artikli 6 lõikes 2 sätestatud kriteeriume. Sellega seoses palus komisjon Eurocontrolil ka kirjeldada, kuidas ta vastab komisjoni rakendusmääruse (EL) 2019/123 (4) artikli 4 lõikes 3 sätestatud tingimustele, ning esitada ülevaade sellest, kuidas ta pärast määramist täidab määruse (EL) 2019/123 artikli 4 lõikes 4 kindlaks määratud nõuded.
                  
               
                     (7)
                  
                  
                     Eurocontrol esitas oma 17. detsembri 2018. aasta ettepanekus teabe rakendusmääruse (EL) 2019/123 artikli 4 lõigetes 3 ja 4 sätestatud nõuete kohta.
                  
               
                     (8)
                  
                  
                     Pärast komisjoni asjakohast taotlust esitas Eurocontrol täiendavaid selgitusi.
                  
               
                     (9)
                  
                  
                     Komisjon on hinnanud Eurocontroli esitatud elemente ja leidnud, et rakendusmääruse (EL) 2019/123 artikli 4 lõikes 3 sätestatud nõuded on täidetud.
                  
               
                     (10)
                  
                  
                     Eurocontrol käsitleb oma ettepanekus rakendusmääruse (EL) 2019/123 artikli 4 lõike 3 punktis a osutatud küsimusi, osutades eelkõige tulemustele, mille ta saavutas võrgu haldajana esimese ja teise võrdlusperioodi jooksul. Ettepanek näitab tema pädevust ja suutlikkust täita kõnealuse määruse artiklis 7 sätestatud ülesandeid.
                  
               
                     (11)
                  
                  
                     Eurocontrol andis vastavalt rakendusmääruse (EL) 2019/123 artikli 4 lõike 3 punktile b oma ettepanekus kvalitatiivse ja kvantitatiivse ülevaate peamistest eesmärkidest, mida ta kavatseb saavutada võrgu funktsioonide haldamisel, ja sellest, kuidas ta tagab operatiivses lennutegevuses osalevatele sidusrühmadele osutatavate teenuste hea kvaliteedi.
                  
               
                     (12)
                  
                  
                     Vastavalt rakendusmääruse (EL) 2019/123 artikli 4 lõike 3 punktile c kirjeldas Eurocontrol lähenemisviisi ja vahendeid, mida ta kavatseb kasutada võrguhaldajana tegutsedes, viidates muu hulgas esimesest ja teisest võrdlusperioodist saadud õppetundidele.
                  
               
                     (13)
                  
                  
                     Kui võrgu haldaja täidab ka muid ülesandeid peale nende, mis on võrgufunktsioonide täitmise seisukohalt olulised, nõutakse rakendusmääruse (EL) 2019/123 artikli 4 lõike 3 punktis d, et haldaja tõendaks, et kõnealuseid muid ülesandeid täidetakse sõltumatult võrgu haldaja ülesannetest, mis on sätestatud artiklis 7. Eurocontrol märkis oma ettepanekus, et võrgu funktsioonide täitmisega seonduvaid võrgu haldaja ülesandeid hakkaks täitma võrgu haldamise direktoraat ning et see osa tema tegevusest on piisavalt eraldatud tema muust tegevusest.
                  
               
                     (14)
                  
                  
                     Lisaks artikli 4 lõikes 3 sätestatud nõuete täitmisele tegi Eurocontrol ettepaneku jätkata võrgu haldaja ülesannete täitmise ajal kulutõhususe suurendamist.
                  
               
                     (15)
                  
                  
                     Seepärast tuleks Eurocontrol määrata võrgu haldajaks.
                  
               
                     (16)
                  
                  
                     Kõnealune määramine peaks hõlmama nii kolmandat kui ka neljandat võrdlusperioodi, mis on sätestatud komisjoni rakendusmääruse (EL) 2019/317 (5) artiklis 7, võttes arvesse investeeringuid, mida on vaja lennuliikluse korraldamise võrgu funktsioonide täitmist toetava nüüdisaegse süsteemi kasutuselevõtuks, ning vajadust tagada võrgutoimingute stabiilsus ja järjepidevus.
                  
               
                     (17)
                  
                  
                     Rakendusmääruse (EL) 2019/123 artikli 4 lõike 4 punkti a kohaselt peaks Euroopa Liidu Lennundusohutusamet võrgu haldaja sertifitseerima enne kolmanda võrdlusperioodi algust.
                  
               
                     (18)
                  
                  
                     Võrgu haldaja sõltumatuse tagamiseks on oluline, et võrguhaldajaks määratud organisatsioonis oleksid ülesanded piisavalt eraldatud. Vastavalt rakendusmääruse (EL) 2019/123 artikli 4 lõike 3 punktile d peaks Eurocontrol seega täitma oma ülesandeid võrgu haldajana sõltumatult mis tahes muust tegevusest, sealhulgas rahvusvaheliste organisatsioonide tööga seotud tegevusest.
                  
               
                     (19)
                  
                  
                     Õiglaste tingimuste tagamiseks liikmesriikide ja kolmandate riikide suhtes, kellele võrgu haldusasutus oma teenuseid osutab, peaks võrgu haldajal olema kehtestatud asjakohane rahastamise ja kulutuste kord ning ta peaks kinni pidama raamatupidamisarvestuste haldamise erieeskirjadest,
                  
               ON VASTU VÕTNUD KÄESOLEVA OTSUSE:
         
            Artikkel 1
            Võrgu haldaja määramine
            
               1.   Võrgu haldajaks määratakse Eurocontrol.
            
            
               2.   Lõikes 1 osutatud määramine hõlmab rakendusmääruse (EL) 2019/317 artiklis 7 sätestatud kolmandat ja neljandat võrdlusperioodi.
            
         
         
            Artikkel 2
            Võrgu haldaja ülesanded
            
               1.   Eurocontrol, kes tegutseb võrgu haldajana, täidab rakendusmääruse (EL) 2019/123 artiklis 7 osutatud ülesandeid, mis on vajalikud lennuliikluse korraldamise võrgu funktsioonide rakendamiseks.
            
            
               2.   Eurocontrol, kes tegutseb võrgu haldajana, täidab oma ülesandeid kooskõlas rakendusmääruse (EL) 2019/123 artiklis 4 sätestatud nõuetega.
            
         
         
            Artikkel 3
            Sertifitseerimine
            Vastavalt komisjoni rakendusmäärusele (EL) 2017/373 (6) peab amet võrgu haldajana tegutseva Eurocontroli sertifitseerima 2. jaanuariks 2020, st enne, kui Eurocontrol hakkab täitma talle määratud ülesandeid.
         
         
            Artikkel 4
            Võrgu haldaja ja võrgu haldusnõukogu
            
               1.   Võrgu haldaja juht, kellele on osutatud rakendusmääruse (EL) 2019/123 artikli 18 lõike 4 punktis c, on Eurocontroli võrgu haldamise direktoraadi direktor.
            
            
               2.   Rakendusmääruse (EL) 2019/123 artikli 18 lõike 4 punktis f osutatud Eurocontroli esindaja on Eurocontroli peadirektor.
            
            
               3.   Võrgu haldaja katab võrgu haldusnõukogu esimehe haldustoega seotud kulud.
            
         
         
            Artikkel 5
            Osalemine konsultatsioonides liikmesriikidega
            Komisjoni taotlusel osaleb võrgu haldaja rakendusmääruse (EL) 2019/123 artiklis 21 osutatud konsultatsioonides liikmesriikidega.
         
         
            Artikkel 6
            Ülesannete sõltumatu täitmine
            Vastavalt rakendusmääruse (EL) 2019/123 artikli 4 lõike 3 punktile d täidab Eurocontrol oma ülesandeid võrgu haldajana sõltumatult mis tahes muust tegevusest, sealhulgas rahvusvaheliste organisatsioonide tööga seotud tegevusest.
         
         
            Artikkel 7
            Võrgu haldaja rahastamise ja kulude jaotamise kord ning raamatupidamisarvestuste eristamine
            
               1.   Ilma et see piiraks rakendusmääruse (EL) 2019/123 artikli 24 lõikes 1 osutatud lepingute kohaldamist, kehtestab võrgu haldaja korra, millega tagatakse, et liikmesriigid ja kõnealuse määruse artikli 24 lõigetes 1 ja 2 osutatud kolmandad riigid annavad talle usaldatud ülesannete täitmiseks õiglase ja proportsionaalse rahalise toetuse. Oma raamatupidamissüsteemi haldamisel järgib ta lõikeid 3 ja 4.
            
            
               2.   Võrgu haldaja tagab, et rakendusmääruse (EL) 2019/123 artikli 25 lõike 1 kohaselt liidu liikmesriikide poolt tehtud makseid ei kasutata muude kui kõnealuse määruse artiklis 7 osutatud ülesannetega seotud või kõnealuse määruse artikli 24 lõigete 3 ja 4 kohaselt kolmandate riikide osalemise tõttu kantavate kulude rahastamiseks.
            
            
               3.   Vastavalt rakendusmääruse (EL) 2019/123 artikli 25 lõike 3 punktile c on Eurocontroli eelarves eraldi raamatupidamisarvestus ülesannete kohta, mida Eurocontrol võrgu haldajana peab täitma.
            
            
               4.   Lõikes 3 osutatud raamatupidamisarvestuses toob võrgu haldaja eraldi välja kantud kulud ja tehtud maksed, mis tulenevad rakendusmääruse (EL) 2019/123 artikli 24 lõigetes 3 ja 4 osutatud koostöökokkulepetest.
            
         
         
            Artikkel 8
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 6. mai 2019
            
               
                  Komisjoni nimel
               
               
                  komisjoni liige
               
               Violeta BULC
            
         
         
            (1)  ELT L 96, 31.3.2004, lk 20.
         
            (2)  Otsus, milles käsitletakse direktorile pädevuste ja/või allkirjastamisvolituse delegeerimist küsimustes, mis on seotud ameti teiste üksuste pakutavate tugiteenustega, võrgu haldamise eelarvemenetlusega, operatiivvõrgu haldamisega tegelevate töötajatega peetavat sotsiaaldialoogi käsitlevate tehniliste kohtumistega ning selliste operatiiv- ja tehniliste kokkulepetega, mis on vajalikud võrgufunktsioonide rakendamiseks Eurocontroli poolt.
         
            (3)  Komisjoni 3. mai 2013. aasta rakendusmäärus (EL) nr 390/2013, millega kehtestatakse aeronavigatsiooniteenuste ja võrgustiku funktsioonide tulemuslikkuse kava (ELT L 128, 9.5.2013, lk 1).
         
            (4)  Komisjoni 24. jaanuari 2019. aasta rakendusmäärus (EL) 2019/123, millega kehtestatakse lennuliikluse korraldamise (ATM) võrgu funktsioonide üksikasjalikud rakenduseeskirjad ja tunnistatakse kehtetuks komisjoni määrus (EL) nr 677/2011 (ELT L 28, 31.1.2019, lk 1).
         
            (5)  Komisjoni 11. veebruari 2019. aasta rakendusmäärus (EL) 2019/317, millega kehtestatakse ühtse Euroopa taeva algatuse raames tulemuslikkuse kava ja tasude süsteem ning tunnistatakse kehtetuks rakendusmäärused (EL) nr 390/2013 ja (EL) nr 391/2013 (ELT L 56, 25.2.2019, lk 1).
         
            (6)  Komisjoni 1. märtsi 2017. aasta rakendusmäärus (EL) 2017/373, millega sätestatakse lennuliikluse korraldamise teenuste ja aeronavigatsiooniteenuste osutajate ning muude lennuliikluse korraldamise võrgustiku funktsioonide suhtes ja kõigi nende järelevalve suhtes kohaldatavad ühisnõuded ning millega tunnistatakse kehtetuks määrus (EÜ) nr 482/2008, rakendusmäärused (EL) nr 1034/2011, (EL) nr 1035/2011 ja (EL) 2016/1377 ning muudetakse määrust (EL) nr 677/2011 (ELT L 62, 8.3.2017, lk 1).